Source: https://www.jogiforum.hu/hirek/41673
Timestamp: 2020-06-07 01:05:54
Document Index: 1517509

Matched Legal Cases: ['bíróság ', 'bíróság ', 'bíróság\n', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ']

Alaptörvény-sértő összbüntetésbe foglalás tárgyában hozott végzések - Az Alkotmánybíróság bírói döntéseket semmisített meg | hírek | Jogi Fórum ﻿
Alaptörvény-sértő összbüntetésbe foglalás tárgyában hozott végzések - Az Alkotmánybíróság bírói döntéseket semmisített meg
2020.05.11. Jogi Fórum / Alkotmánybíróság
A megsemmisített jogszabályhely tartalmával egyező bírói gyakorlat alapján hozott, és egyúttal az Alkotmánybíróság (bíróságokra is kötelező) határozataival összhangban nem álló bírósági végzések ellentétesek az Alaptörvényből fakadó követelményekkel - szögezi le az Alkotmánybíróság IV/1721/2019. számú, bírói döntés megsemmisítéséről szóló határozatában.
Az Alkotmánybíróság alaptörvény-ellenesnek nyilvánította és megsemmisítette a Pesti Központi Kerületi Bíróság és a Fővárosi Törvényszék összbüntetésbe foglalás tárgyában hozott végzéseit.
Az alkotmányjogi panasz alapjául szolgáló ügyben az indítványozó jogerős ítéletei kapcsán kérte összbüntetési eljárás lefolytatását a bíróságtól. Az indítványozó azt kifogásolta, hogy ugyan valamennyi elbírált cselekményét a korábban hatályos büntető törvénykönyv hatálya alatt követte el, azonban, mivel egyes ítéletei a jelenleg hatályos büntető törvénykönyv hatálya alatt lettek jogerősek, az összebüntetésbe foglalást az új törvényi rendelkezéseknek megfelelően végezték el a bíróságok, amely eljárás számára hátrányos volt. Az indítványozó szerint a bíróságok eljárása ellenkezik a jogbiztonságból fakadó visszaható hatály tilalmával, ezért alaptörvény-ellenes.
Az Alkotmánybíróság határozatában megállapította, hogy az eljáró bíróságok tartalmilag a hatályos büntető törvénykönyv hatálybalépéséhez kapcsolódó átmeneti rendelkezésekről szóló törvény már megsemmisített egyik rendelkezése és a már szintén megsemmisített 2/2019. Büntető jogegységi határozatnak megfelelően jártak el. Mivel a megsemmisített jogszabályhely tartalmával egyező bírói gyakorlat alapján hozott, és egyúttal az Alkotmánybíróság (bíróságokra is kötelező) határozataival összhangban nem álló bírósági végzések ellentétesek az Alaptörvényből fakadó követelményekkel, az Alkotmánybíróság a bírói döntéseket megsemmisítette.